DA Den Europæiske Unions Tidende CE 78/105

(2004/C 78 E/0106)

SKRIFTLIG FORESPØRGSEL E-2349/03

af Camilo Nogueira Román (Verts/ALE) til Kommissionen

(16. juli 2003)

Om: Galicien og reformen af den fælles landbrugspolitik

Hvad vil gennemførelsen af den reform af den fælles landbrugspolitik, som Rådet har vedtaget, komme til at betyde for galicisk landbrug, der især er kendetegnet ved mælkeproduktion, familiebedrifter baseret på jordbrug og oplagte moderniseringsmuligheder, og — som modsætning hertil — ved mælkekvoter, som er helt utilstrækkelige, medmindre man ligefrem tilstræber en malthusiansk udvikling? Hvilke konsekvenser vil foranstaltningerne med henblik på udvikling af landdistrikterne få for samfundet i Galicien? Den galiciske lokalregering har meddelt, at Galicien som kompensation for faldet i mælkepriserne frem til 2014 vil modtage et beløb på 530 mio. EUR i direkte støtte til mælkesektoren. Hvad vil dette betyde, og hvor stammer disse midler fra?

Svar afgivet på Kommissionens vegne af Franz Fischler

(11. september 2003)

Det er Kommissionens opfattelse, at EU's landmænd med den seneste reform af den fælles landbrugspolitik har fået mulighed for at gennemføre en klar langtidsplanlægning af driftsbeslutninger, så de kan efterkomme de fremtidige markedsbehov og samtidig sikre sig stabile indkomster. Kommissionen mener, at reformen vil øge kvalitet, bidrage til større overensstemmelse mellem priser og markedsefterspørgsel og få den fælles landbrugspolitik til at tage større hensyn til samfundets ønsker med hensyn til miljø og dyrevelfærd. Dette vil øge forbrugernes og skatteydernes accept af den fælles landbrugspolitik og forbedre EU-landmændenes image.

Hvad reformen af mælkesektoren angår, vil det ærede medlem erindre, at Kommissionens forslag om at forhøje kvoterne med 1 % i hvert af årene 2007 og 2008 blev afvist, og at Rådet besluttede at udsætte (med ét år til 2006) de stigninger på 1,5 %, der var fastsat i Agenda 2000 reformen i form af stigninger på 0,5 % i hvert år årene 2005, 2006 og 2007. De aftalte yderligere nedskæringer af interventionsprisen for smør blev dog udlignet gennem højere mælkepræmier og yderligere udbetalinger til producenterne (nu op til 35,50EUR pr. ton, som vil blive indregnet i ordningen med enkeltudbetalinger fra 2007). Mælkepræmierne ydes til mælkeproducenter og beregnes ud fra betalingssatsen multipliceret med den individuelle referencemængde for mælk, der befinder sig på bedriften den 31. marts i det pågældende kalenderår.

Hvad udviklingen af landdistrikter angår, indeholder reformpakken for den fælles landbrugspolitik en række nye eller udbyggede foranstaltninger, som vil kunne være nyttige for landbruget i Galicia i overgangsperioden til de forventede nye økonomiske vilkår. Foranstaltningerne omfatter støtte til deltagelse i fødevarekvalitetsordninger og midlertidig støtte til overholdelse af nye obligatoriske normer og deltagelse i frivillige landbrugsrådgivningsordninger. Støtteforanstaltningerne for unge landmænd vil blive udbygget, og EF-støtten til miljøforanstaltninger i landbruget vil blive udvidet. Fra 2006 vil der blive afsat yderligere midler til finansiering af landdistrikternes udvikling som led i den obligatoriske moduleringsordning.